b'\n_START_ARTICLE_\nEl Raurell (la Quar)\n_START_SECTION_\nDescripci\xc3\xb3 i caracter\xc3\xadstiques\n_START_PARAGRAPH_\nEl Rourell \xc3\xa9s una masia de planta basilical, coberta a quatre vessants i amb el carener paral\xc2\xb7lel a la fa\xc3\xa7ana, orientada a ponent. A migdia la masia t\xc3\xa9 afegit un cos rectangular cobert a una sola vessant i perpendicular a l\'eix del cos central de la masia. Al costat nord-oest s\'aixeca una elegant torre de planta quadrada, coberta a quatre vessants. La Masia del Raurell est\xc3\xa0 totalment murallada i domina un ampli territori. \xc3\x89s un clar exemple de masia amb torre de defensa incorporada al mas.\n_START_SECTION_\nHist\xc3\xb2ria\n_START_PARAGRAPH_\nJa est\xc3\xa0 documentada el 1252. El Raurell est\xc3\xa0 documentat com a possessi\xc3\xb3 del monestir de Sant Pere de la Portella. La parr\xc3\xb2quia de Sant Maurici de la Quar era situada a les terres del Raurell, conegut primerament amb el nom de mas Quadres, nom mantingut fins al segle XV. Pagaven al monestir de la Portella les rendes de la "tasca" per un casal, i la "quintana" per un camp. Al s. XV la pubilla de les Quadres es cas\xc3\xa0 amb un Raurell (procedent de la Plana de Vic), que impos\xc3\xa0 el seu cognom. Durant tretze generacions l\'hereu del Raurell ha portat el nom d\'Antoni. La masia fou ampliada al segle XVIII. El 1714, durant la Guerra dels catalans, s\'hi reuniren les tropes d\'Antoni Desvalls i de Verg\xc3\xb3s i les del coronel de fusellers de muntanya Ermengol Amill, abans d\'emprendre la presa del castell de Gironella. Tamb\xc3\xa9 pat\xc3\xad les conseq\xc3\xbc\xc3\xa8ncies de les guerres Carlines, principalment la de 1873, i de la Guerra Civil. L\'esgl\xc3\xa9sia de la masia del Raurell \xc3\xa9s obra del segle XVII (1640) i est\xc3\xa0 advocada a Sant Antoni.'